b'\n_START_ARTICLE_\nChaetomium\n_START_PARAGRAPH_\nChaetomium on homesienisuku, johon kuuluu yli 180 lajia. Useat niist\xc3\xa4 kasvavat maaper\xc3\xa4ss\xc3\xa4, puutavarassa tai olkea sis\xc3\xa4lt\xc3\xa4v\xc3\xa4ss\xc3\xa4 materiaalissa. Homesient\xc3\xa4 on jo pitk\xc3\xa4\xc3\xa4n pidetty kosteusvaurioindikaattorina. Kosteusvauriorakennuksissa Chaetomium kasvaa erilaisilla selluloossaa sis\xc3\xa4lt\xc3\xa4vill\xc3\xa4 kasvualustoilla, paperi- ja kartonkialustoilla, harvemmin kivimateriaalilla tai keraamisilla alustoilla._NEWLINE_Chaetomium-suvussa on useita toksiinien tuottajalajeja. Chaetomiumin on arveltu olevan yleisimpien haitallisten sis\xc3\xa4tilahomeiden joukossa. Er\xc3\xa4\xc3\xa4ss\xc3\xa4 tutkimuksessa tutkittiin noin 800 kosteusvaurioitunutta rakennusta, joista 49\xc2\xa0% l\xc3\xb6ydettiin Chaetomium-lajeja. Chaetomium on homevaurioituneiden sis\xc3\xa4ymp\xc3\xa4rist\xc3\xb6jen sienisuku, joka edist\xc3\xa4\xc3\xa4 mahdollisesti terveydellisi\xc3\xa4 haittoja toksisilla tuotoksillaan. Chaetomium -suvun yleisimpi\xc3\xa4 rakennuksissa tavattavia lajeja on Chaetomium globosum. Se tuottaa ketoglobosiineja A ja C, kun sit\xc3\xa4 viljell\xc3\xa4\xc3\xa4n rakennusmateriaaleilla. Kasvatusalustoista kaura-agar on parhaimmiksi todettuja. Chaetomiumin tuottamia toksiineja voi olla sis\xc3\xa4ilmassa, pinnoille laskeutuneessa p\xc3\xb6lyss\xc3\xa4 ja kasvustoista vapautuvissa hiukkasissa. Chaetomiumille herkistyneit\xc3\xa4 on suomalaisessa aineistossa muutama prosentti. Home ei kuitenkaan kuulu allergiatesteiss\xc3\xa4 rutiinitesteihin.'